Oznámenie Komisie Rade a Európskemu Parlamentu - Správa o preskúmaní politiky životného prostredia za rok 2004 {SEC(2005) 97} /* KOM/2005/0017 v konečnom znení */ Oznámenie Komisie Rade a Európskemu Parlamentu - Správa o preskúmaní politiky životného prostredia za rok 2004 {SEC(2005) 97} /* KOM/2005/0017 v konečnom znení */





[pic] | KOMISIA EURÓPSKYCH SPOLOČENSTIEV | Brusel 27.01.2005 KOM(2005) 17 konečná verzia OZNÁMENIE KOMISIE RADE A EURÓPSKEMU PARLAMENTU Správa o preskúmaní politiky životného prostredia za rok 2004 {SEC(2005) 97} 1. ÚVOD V správe o preskúmaní politiky životného prostredia (Environment Policy Review - EPR) sa zaznamenáva vývoj v oblasti politiky životného prostredia v roku 2004 a zároveň sa načrtáva jej stav v nasledujúcom roku (viac podrobností v prílohe). EPR sa stáva súčasťou Lisabonského procesu, ktorý sa v súčasnosti priebežne hodnotí, a preto sa tohtoročný prieskum zameriava predovšetkým na vzťah medzi životným prostredím a hospodárstvom. Správa sa zaoberá aj hodnotením dosiahnutého pokroku v súlade so Šiestym akčným plánom v oblasti životného prostredia (Environmental Action Plan - EAP), ktorý aj naďalej určuje rámec politiky životného prostredia EÚ. Správa vychádza z nedávneho hodnotenia výsledkov Cardiffského procesu v oblasti environmentálnej integrácie[1] a hodnotí uplatňovanie platných právnych predpisov v oblasti životného prostredia v členských štátoch. V minulom roku : - došlo k rozšíreniu EÚ s dopadom na jej budúcu politiku vzhľadom na to, že nové členské štáty sú povinné uplatňovať platné právne predpisy EÚ v oblasti životného prostredia; - sa viedla intenzívna diskusia o politike v oblasti životného prostredia so zreteľom na Lisabonskú stratégiu; - sa viedla diskusia o preskúmaní a uplatnení stratégie trvalo udržateľného rozvoja EÚ; - sa prijali opatrenia na podporu trvalejšie udržateľnej výroby a spotreby vrátane akčného plánu technológií v oblasti životného prostredia; - sa vypracovali prípravné opatrenia na obchodovanie s emisiami, ako aj strategické dokumenty o klimatických zmenách po roku 2012; - sa vyvíjalo úsilie s cieľom zastaviť pokles biodiverzity do roku 2010; - sa vyvíjala medzi-inštitucionálna diskusia a pokračovalo sa v prípravných prácach na projekte REACH; - prebiehala porada v súvislosti s tematickými strategickými dokumentmi, ktoré sa majú prezentovať v rámci 6. EAP v roku 2005; - bol uvedený akčný plán v oblasti životného prostredia a zdravotnej starostlivosti na ministerskej konferencii Svetovej zdravotníckej organizácie (WHO). 2. EKOLOGICKY EFEKTÍVNE ZLEPŠENIA A EFEKTIVITA ZDROJOV - KĽÚČ K VYŠŠEJ KONKURENCIESCHOPNOSTI Náčrt situácie Počas uplynulého roka v diskusii o politike EÚ dominovala obava o jej konkurencieschopnosť. Naďalej sa pracuje na zlepšovaní právnych predpisov s cieľom lepšie využívať hodnotenie dopadov , ako aj zjednodušiť právne predpisy v oblasti životného prostredia, a tak čo najviac zvýšiť cenovú efektivitu nových právnych predpisov. V správe p. Koka sa zdôrazňuje význam trvalej udržateľnosti životného prostredia a sociálnej súdržnosti v rámci procesu zvyšovania zamestnanosti a vytvárania nových pracovných príležitostí a uvádzajú sa v nej výhody plynúce pre Európu v prípade, že bude na trh dodávať výrobky a postupy ohľaduplné k životnému prostrediu. V rámci vývoja v tejto oblasti sa pozornosť sústredí na zabezpečenie čo najvyššieho prínosu ekologických postupov k rastu hrubého národného produktu a zvýšeniu zamestnanosti. - Výrazný pokrok sa dosiahol pri uplatňovaní akčného plánu Komisie týkajúceho sa technológií ohľaduplných k životnému prostrediu. - Holandské predsedníctvo kladie dôraz na význam ekologických inovácií v úsilí o „čistejšiu, dômyselnejšiu a konkurencieschopnejšiu“ Európu. - K pokroku došlo po porade zúčastnených strán o tematických strategických dokumentoch Komisie týkajúcich sa riadenia prírodných zdrojov a prevencie a recyklovania odpadu. Aj tento výsledok prispeje k zlepšeniu právnych predpisov. - Komisia uverejnila usmernenia pre vnútroštátne a samosprávne orgány týkajúce sa ekologického verejného obstarávania. Nové zistenia[2] Čoraz častejšie sa zisťuje, že politika životného prostredia a ekologické inovácie podporujú hospodársky rast, udržiavajú zamestnanosť a vytvárajú nové pracovné príležitosti, čo prispieva ku konkurencieschopnosti a rastu zamestnanosti. Svetový trh s ekologickými výrobkami a službami, ktorý podľa odhadu v roku 2003 prekročil 500 miliárd EUR, neustále rastie. Sektor ekologického priemyslu v Európe zamestnáva viac ako 2 milióny ľudí, pričom ďalej narastá približne o 5 % ročne. Ekologické výrobky majú na trhu sľubné vyhliadky. Na trh vstúpili veľké krajiny s dynamicky sa rozvíjajúcim hospodárstvom ako Brazília, India alebo Čína, čo prináša zvýšený tlak na prírodné zdroje, spôsobuje nárast celosvetových škodlivých emisií a zároveň nastoľuje potrebu zlepšiť efektivitu energie a zdrojov ako v týchto krajinách, tak aj v rámci EÚ. Krajiny ako Čína si čoraz viac uvedomujú, že obmedzenia späté so životným prostredím bránia rýchlemu ekonomickému rastu, čo vedie k ich lepšiemu porozumeniu potreby trvalo udržateľného rozvoja a teda aj k poznaniu, že ekologické technológie majú na trhu zaujímavé príležitosti na uplatnenie. V najnovších správach sa napríklad uvádza, že: - Priamy dopad politiky životného prostredia na zamestnanosť je neutrálny alebo mierne pozitívny. - Ekologický priemysel je výkonnejší ako ostatné priemyselné odvetvia. - Obnoviteľná energia a energeticky účinné opatrenia zvyšujú bezpečnosť dodávok energie a znižujú hospodárske straty súvisiace s kolísaním cien ropy, pričom redukujú emisie skleníkových plynov a odpad z konečných zdrojov. - Konkurenčné efekty výdavkov spojených s priemyselným znečisťovaním ovzdušia sú všeobecne obmedzené. - Čoraz vyšší počet spoločností a investorov sa iniciatívne zaujíma o ekologický charakter výroby. V mnohých súčasných prieskumoch sa poukazuje na to, že správne riadenie v oblasti životného prostredia sa spája s vyššou efektivitou, lepšou finančnou výkonnosťou, a pritom pomáha pri prenikaní na nové trhy. - Výhľad na rok 2005 - Cieľom príslušných opatrení je napomôcť EÚ v plnej miere využívať prínosy politiky životného prostredia v rámci jej úsilia o vyššiu konkurencieschopnosť. Napríklad: - záväzky EÚ a národné záväzky členských štátov zrealizovať akčný plán pre technológie v oblasti životného prostredia, - úvahy, ako zlepšiť premietnutie spoločenských nákladov do cien - tematické strategické dokumenty zamerané na trvalo udržateľné využívanie prírodných zdrojov a prevenciu a recyklovanie odpadu. Komisia pokračuje v spolupráci s ďalšími krajinami na podpore trvalo udržateľného rozvoja. Bude sa sústrediť predovšetkým na rozvíjanie dialógu s krajinami, ktoré prenikajú na trh, ako napríklad Čína, ktoré zdieľajú podobný názor na trvalo udržateľný rozvoj, pričom sa zameria na prijímanie opatrení na medzinárodnej úrovni, ktoré sú potrebné pri riešení celosvetových problémov životného prostredia. Komisia naďalej odmieta zúčastňovať sa na hospodárskej súťaži so zníženými environmentálnymi normami, pričom podporuje prenikanie ekologických inovácií, trvalejšie udržateľných výrokov a postupov. Rovnako dôležité je pokračovať v zjednodušovaní a zlepšovaní právnych predpisov v oblasti životného prostredia. K dlhodobému hospodárskemu rastu za súčasného zlepšovania kvality životného prostredia a kvality života môžu prispieť aj podnikané kroky súvisiace s klimatickými zmenami, opatrenia pri znižovaní poklesu biodiverzity a zvyšovaní povedomia o väzbách medzi životným prostredím a zdravím verejnosti. 3. DOSIAHNUTÉ VÝSLEDKY, TRENDY A VÝHĽADY V TROCH HLAVNÝCH OBLASTIACH Klimatické zmeny, pokles biodiverzity a environmentálne dopady na zdravotnú situáciu patria medzi priority stanovené v šiestom akčnom pláne v oblasti životného prostredia. 3.1. Klimatické zmeny Náčrt situácie Po ratifikácii Kjótskeho protokolu Ruskom tento protokol nadobudne platnosť začiatkom roka 2005. V rámci príprav na najväčší systém obchodovania s emisiami skleníkových plynov na svete Komisia prijala nariadenie o registri a usmernenia pri monitorovaní a podávaní správ. Schválila aj 21 národných alokačných plánov na pridelenie emisných kvót vysokoenergetickým zaradeniam. Tento systém bol zavedený 1. januára 2005 a umožňuje dosahovať redukovanie emisií skleníkových plynov pri vynaložení čo najnižších nákladov. Komisia naďalej podporuje integrovanie environmentálnych aspektov do oblastí spadajúcich do pôsobnosti iných politík, najmä do oblasti dopravy a rozvojovej pomoci. Nedávno vypracovala tri návrhy na podporu efektívnejšej spotreby energie. Nové zistenia Dôvodom na pretrvávajúce znepokojenie sú aj najnovšie informácie týkajúce sa emisií skleníkových plynov a nové poznatky o potenciálnom rozsahu a dopadoch klimatických zmien. Zaznamenal sa síce mierny pokles emisií skleníkových plynov, avšak nebol natoľko významný, aby vďaka nemu EÚ-15 podľa plánu plnila svoje záväzky vyplývajúce z Kjótskeho protokolu. Celkovo 12 z 25 členských štátov nesplnilo v súvislosti s povoleným množstvom emisií spomínané záväzky. Zvýšená pozornosť sa neustále venuje trendom v jednotlivých sektoroch. Najnovšia štatistika poukazuje na to, že množstvo emisií skleníkových plynov v sektore dopravy naďalej rastie, pričom hladina emisií v členských štátoch do roku 2002 presiahla takmer o 22%-nú hladinu z roku 1990. Do úvahy treba vziať aj fakt, že zatiaľ nedošlo k prerušeniu väzby medzi rastom emisií v sektore dopravy a hospodárskym rastom. Počas roka sa dospelo k novým poznatkom o potenciálnych nákladoch vynaložených na doposiaľ neúspešne riešený problém klimatických zmien. Na základe týchto poznatkov bol vytvorený aj program RTD financovaný Spoločenstvom. Očakáva sa, že extrémne výkyvy počasia, ako napríklad vlna horúčav v lete 2003, sa budú vplyvom klimatických zmien vyskytovať čoraz častejšie. Klimatické zmeny do roku 2050 by mohli viesť až k takému stavu, že 15 % až 37 % všetkých druhov fauny a flóry žijúcich na zemi bude odsúdených na vyhynutie. Rýchle topenie ľadovcov bude mať dopad na zásoby pitnej vody, zavlažovanie a hydroenergetiku celej Európy a prirodzene aj na stav zimnej turistiky v Alpách. V súvislosti s touto situáciou rastú aj poistné náklady , ako aj straty v súvislosti s nepoisteným majetkom. Hospodárske straty spôsobené extrémnymi výkyvmi počasia čiastočne súvisiacimi s klimatickými zmenami sa za posledných 20 rokov zvýšili z priemernej sumy takmer 5 miliárd USD na približne 11 miliárd USD. Výhľad na rok 2005 Program na rok 2005 zahŕňa široké ciele: - dôslednú realizáciu opatrení s cieľom splniť záväzky vyplývajúce z Kjótskeho protokolu, - otvorenie medzinárodnej diskusie o opatreniach na znižovanie celosvetových emisií po roku 2012, - prípravu na adaptáciu na nevyhnutné klimatické zmeny. 3.2. Biodiverzita Náčrt situácie - Pokiaľ ide o sieť chránených území v rámci EU 15 známu pod názvom Natura 2000, podstatný pokrok sa dosiahol v súvislosti s prijímaním zoznamov lokalít v rámci atlantických a kontinentálnych regiónov. Začiatkom roka 2005 sa očakáva prijatie rozhodnutia Komisie o zostávajúcom bio-geografickom regióne (Stredomorie). Vybrané lokality, ktoré majú pokryť biotopy a druhy flóry a fauny, na ktoré EÚ zameriava pozornosť, však zaberajú len 17 % územia EÚ 15. Rozšírenie EÚ so sebou prinieslo nové výzvy v oblasti biodiverzity , ako aj aktíva vrátane nového biogeografického regiónu (Panónia). Výrazný pokrok sa dosiahol pri vymedzovaní lokalít v nových členských štátoch počas roku 2004. Uverejnené bolo aj oznámenie Komisie o financovaní programu Natura 2000. Do návrhov riadenia programov rozvoja vidieka a štrukturálnych fondov na roky 2007-2013 boli zahrnuté nové významné možnosti súvisiace s ich spolufinancovaním. - Konferencia v Malahide v máji 2004 naznačila, že zúčastnené strany zdieľajú spoločné stanovisko ohľadom opatrení, ktoré treba prijať na ochranu biodiverzity na európskej úrovni. Na zasadaní sa vytýčili prioritné úlohy a ciele, ktoré je potrebné dosiahnuť v záujme splnenia záväzku zastaviť pokles biodiverzity v EÚ do roku 2010. - Na konferencii v Bergen-op-Zoom v novembri 2004 sa určili prioritné opatrenia vzťahujúce sa na ochranu vtáctva. - V návrhoch stratégie rozvoja vidieka po roku 2006 sa prisudzuje vyššia priorita environmentálnym službám v rámci poľnohospodárstva. - V medzinárodnom kontexte sa v roku 2004 prijalo niekoľko dôležitých rozhodnutí o celosvetových opatreniach na obmedzenie poklesu biodiverzity: - Na 7. konferencii strán (COP7) Dohovoru OSN o biologickej diverzite sa prijal pracovný program s cieľom založiť národné a regionálne systémy chránených území do roku 2010 a chránených morských oblastí do roku 2012, ako aj ukazovatele hodnotenia pokroku vzhľadom na celosvetový cieľ výrazne znížiť pomer poklesu biodiverzity do roku 2010. - Počas prvého stretnutia strán Cartagenského protokolu o biologickej bezpečnosti sa stanovili požiadavky na dokumentáciu a mechanizmy posudzovania zhody pre geneticky modifikované organizmy (GMO). - Strany Dohovoru o medzinárodnom obchode s ohrozenými druhmi (CITES) sa dohodli na posilnení kontrol obchodovania s ohrozenými druhmi vrátane akčného plánu na boj s ilegálnym obchodom so slonovinou. Nové zistenia Nedávne štúdie vydané v roku 2004 zaznamenávajú úbytok polovice z celosvetového počtu 5743 známych druhov obojživelníkov, pričom tretina z nich čelí vyhynutiu, čo naznačuje potenciálne dramatické straty v rámci tohto druhu (obojživelníky sú spoľahlivými ukazovateľmi biodiverzity). V spomínaných analýzach sa poukazuje na to, že ochranu treba zamerať aj na asi 43 % druhov vtákov vystavených ohrozeniu. Pokračuje aj integrácia otázok biodiverzity do oblastí ostatných politík. Napriek pomalšiemu tempu rastie aj podiel ekologickej poľnohospodárskej výroby. Zvyšuje sa aj pomer výdavkov v poľnohospodárstve na rozvoj vidieka a agro-environmentálne systémy. Pretrvávajúcim problémom je nadmerný rybolov, pričom sa ukazuje, že obnova fondu je náročnejšia, ako sa pôvodne predpokladalo. Vyhliadky na rok 2005 - Komisia uverejní oznámenie o politike v oblasti biodiverzity v roku 2005 na základe odporúčaní konferencií v Malahide a Berge-op-Zoom. - Komisia bude naďalej podporovať zriaďovanie a implementáciu siete Natura 2000 vrátane jej rozšírenia na nové členské štáty a životné prostredie mora. V rámci celkovej koncepcie návrhov Komisie na finančné perspektívy na roky 2007-2013 Komisia bude pokračovať v spolufinancovaní siete Natura 2000 s cieľom pomôcť pri mobilizovaní potrebného financovania v členských štátoch. - Začne sa s implementáciou akčného plánu Komisie v oblasti ekologických potravín a poľnohospodárskej výroby. - V rámci tematického strategického dokumentu o morskom životnom prostredí sa navrhne rámec na vypracovanie a implementáciu postupu riadenia založenom na ekosystéme životného prostredia morí a oceánov. 3.3. Životné prostredie a zdravie Náčrt situácie Akčný plán Komisie v oblasti životného prostredia bol navrhnutý s cieľom doplniť poznatky, definovať nové témy a zlepšiť komunikáciu. Tento plán bol predstavený na konferencii WHO na tému životného prostredia a zdravia v Budapešti, kde ministri životného prostredia a zdravotníctva z 52 krajín prijali akčný plán v oblasti životného prostredia a zdravia detí v Európe (Health Action Plan for Europe - CEHAPE), ktorému Komisia vyjadrila svoju podporu. Pokračuje diskusia o programe REACH a návrhu Komisie na nový regulačný rámec pre chemické látky, ktorý práve prerokúva Rada (životné prostredie a konkurencieschopnosť) a Parlament. Na seminári zorganizovanom predsedníctvom, ktorý sa týkal hodnotenia celkového vplyvu programu REACH, sa dospelo k názoru, že výhody, ktoré tento systém prináša vo veľkej miere prevažujú nad nákladmi, ktoré v súvislosti s ním vznikajú, čo potvrdzuje celkový záver hodnotenia dopadov predloženého Komisiou. Táto diskusia umožnila identifikovať opatrenia na uľahčenie implementácie, čo prispeje k zníženiu nákladov pri dosahovaní celkových výhod súvisiacich so zvýšenou úrovňou ochrany zdravia verejnosti a životného prostredia. Pokročilo sa aj s prípravami na implementáciu vrátane partnerstiev so zúčastnenými stranami, ktoré sa usilujú o uskutočniteľnosť a minimalizovanie nákladov na tento systém, zavádzajú systém IT a zabezpečujú prípravu na usmernenia v oblasti priemyslu a usmernenia pre členské štáty. Vďaka Európskemu registru emisií znečisťujúcich látok (European Pollutant Emission Register - EPER), prvému celoeurópskemu registru emisií vypúšťaných do ovzdušia a vodných tokov z priemyselných zariadení, má verejnosť lepší prístup k informáciám o životnom prostredí. Spoločenstvo ratifikovalo celoeurópsku dohodu OSN a pristúpilo k druhému celosvetovému dohovoru o znižovaní znečistenia perzistentnými organickými látkami (Persisent organic polutants - POP). Ide o toxické látky, ktoré prekonávajú aj dlhé vzdialenosti, pretrvávajú v životnom prostredí a hromadia sa v potravinovom reťazci. Nové poznatky Približne 2 až 8 % chorôb v EÚ 25 možno pripísať environmentálnym faktorom, a to predovšetkým v súvislosti s negatívnym dopadom na životné prostredie vo forme znečistenia ovzdušia alebo hluku v oblasti dopravy. Je potrebné riešiť situáciu v súvislosti so známymi faktormi ohrozujúcimi zdravie, akými je napríklad nadmierne vystavovanie sa látkam znečisťujúcim ovzdušie, napríklad s obsahom jemných častíc alebo ozónu, ako aj nebezpečným hladinám ortuti v produktoch s obsahom morských rýb. Členské štáty EÚ sa už teraz venujú výskumu a prieskumom s cieľom zlepšiť všeobecné povedomie o ľudskom biomonitorovaní s upriamením pozornosti na ťažké kovy, dioxíny, PCB, látky narušujúce endokrinný systém a prejavy vo forme astmy a alergií. Výsledky biomonitorovania sa ťažko porovnávajú, pretože sa pri ňom vo všeobecnosti nepoužívajú rovnaké metodologické postupy. Výhľad na rok 2005 S cieľom čeliť nebezpečenstvu, ktoré predstavujú chemické látky v životnom prostredí pre zdravie verejnosti, sa budú naďalej poskytovať potrebné informácie. - Prebieha diskusia, ktorej cieľom je dohodnúť sa na navrhovanom nariadení o programe REACH, ktoré by umožňovalo prísnejšie hodnotenie a kontrolu používaných chemických látok. - Prostredníctvom implementácie akčného plánu EÚ v oblasti životného prostredia a zdravia sa zrealizujú opatrenia týkajúce sa ľudského biomonitorovania, výskumu a zbierania informácií o životnom prostredí a zdraví verejnosti. Komisia bude v tomto období pracovať na návrhoch opatrení obmedzujúcich vystavenie obyvateľstva pôsobeniu ortuti, pesticídov a znečisteného ovzdušia, ktoré sa premietnu do strategických dokumentov uverejnených v roku 2005. 4. VÝZVY V SÚVISLOSTI S IMPLEMENTÁCIOU A ZLEPŠOVANÍM PRÁVNYCH PREDPISOV Náčrt situácie Napriek tomu, že sa pri prijímaní právnych predpisov EÚ urobil veľký pokrok, v rovine zlepšenia životného prostredia, rovnosti príležitostí pre spoločnosti v celej EÚ a v rovine podpory nových príležitostí na trhu stále existuje priestor na ďalšie zlepšenie. Členské štáty EÚ vrátane nových členských štátov naďalej čelia výzvam v súvislosti s uplatňovaním právnych predpisov v oblasti životného prostredia. Prípady súvisiace so životným prostredím stále tvoria tretinu všetkých otvorených prípadov, kedy nedošlo k uplatneniu právnych predpisov EÚ vo všetkých 25 členských štátoch. Počas roku 2004 Komisia analyzovala hlavné problémové oblasti (odpad, vodné zdroje, ochrana prírody a hodnotenie dopadov na životné prostredie) a v súčasnosti vypracúva akčné plány, ktoré majú za úlohu zlepšiť situáciu v súvislosti s dodržiavaním predpisov. Pod pojmom „riadna implementácia“ sa rozumie včasné prijímanie správnych národných predpisov , ako aj zavádzanie potrebnej infraštruktúry. Je potrebné vykonávať kontrolu a prijímať opatrenia proti tým, ktorí konajú protizákonne. Fondy Spoločenstva musia naďalej fungovať ako katalyzátor investícií, ktoré sú v členských štátoch potrebné. Komisia sa naďalej zaväzuje usilovať sa o zlepšenie právnych predpisov, ktoré sa premietne do zrozumiteľnejších, jednoduchšie implementovateľných právnych predpisov a podnieti vznik cenovo efektívnych riešení. Komisia pokračuje v podporovaní prípadných dobrovoľných prístupov a vydáva hodnotenie EMAS a systémy environmentálnych označení. Pri vytváraní nových právnych predpisov sa Komisa usiluje o odhad budúcich problémov, znižovanie administratívnej záťaže, minimalizovanie nákladov spojených s dodržiavaním predpisov a o maximálnu mieru využitia nových príležitostí. S cieľom naplniť uvedené zámery využíva Komisia hodnotenia dopadov, verejné konzultácie a prieskumy. V záujme integrácie environmentálneho myslenia do oblastí iných politík a do rozhodnutí prijímaných v ostatných sektoroch je potrebné zamerať sa na dosahovanie mnohých environmentálnych a širokospektrálnych cieľov, ktoré nemožno dosiahnuť len v rámci samotnej environmentálnej politiky. V hodnotení Cardiffského procesu environmentálnej integrácie sa uvádzajú odporúčania oživiť tento integračný proces vrátane potreby členských štátov zabezpečiť plnú implementáciu smernice o strategickom hodnotení životného prostredia. Výhľad na rok 2005 Členské štáty musia plne uplatňovať právne predpisy v oblasti životného prostredia. Komisia sa sústredí na hlavné oblasti, v ktorých sa najčastejšie stretáva s problémami. K ďalším otázkam, ktorými sa zaoberá, patrí aj zjednodušenie právnych predpisov, monitorovanie a požiadavky spojené s podávaním správ. 5. ZÁVERY Minuloročný vývoj v oblasti politiky životného prostredia ako v rámci EÚ tak aj na národných úrovniach potvrdzuje trendy uvedené v Správe o preskúmaní stavu environmentálnej politiky z roku 2003. Lisabon a životné prostredie - Životné prostredie vrátane ekologických inovácií je základným prvkom Lisabonskej stratégie, keďže prispieva k trvalo udržateľnému hospodárskemu rastu a dlhodobej konkurencieschopnosti hospodárstva. Medzi spomínané prínosy patrí predovšetkým: - Ďalšie zlepšenie ekologicky efektívneho využívania energie a zdrojov, čo sa prejaví v zvýšení produktivity zdrojov a v znížení tlaku na životné prostredie. - Na uskutočnenie konkrétnych cieľov stanovených v rámci boja s klimatickými zmenami a na dosiahnutie energetickej efektívnosti a trvalo udržateľného stavu dopravy sú potrebné aj tieto opatrenia: - lepšia informovanosť spoločností a občanov v EÚ o výrobkoch, postupoch a službách, ktoré napomáhajú riešiť problém v súvislosti s klimatickými zmenami a environmentálnymi rizikami, - lepšie premietnutie celkových celospoločenských nákladov pri stanovovaní cien vzhľadom na rôzne zdroje energie, ako aj škálu tovaru a služieb vrátane prepravných a dopravných služieb, pričom je s ohľadom na čo najvyššiu udržateľnosť potrebné uspokojiť neustále rastúci dopyt. - Podpora ekologicky efektívnych zlepšení vo všetkých sektoroch hospodárstva, najmä prostredníctvom úplnej realizácie akčného plánu v oblasti environmentálnych technológií (Enviromental Technologies Action Plan - ETAP). Členské štáty by mali vypracovať harmonogramy realizácie plánu ETAP. Zároveň sú podporované v úsilí pracovať na akčných plánoch ekologického verejného obstarávania. Okrem toho je potrebné, aby sa všetky krajiny Európy vo výraznej miere usilovali o skutočný pokrok v oblasti zefektívnenia energetiky. - Potreba udržiavať tempo s konkurenciou mimo EÚ, napríklad s USA a Japonskom, v oblasti ekologických inovácií. Rastie celosvetový dopyt po ekologických inováciách, pričom nové na trh prenikajúce krajiny s expanzívnou ekonomikou ako Čína si stále viac uvedomujú, že ich rapídnemu hospodárskemu rast môžu čoskoro brániť environmentálne obmedzenia. Čeliť tejto výzve možno len za pomoci potrebných technológií a nových zlepšení v oblasti životného prostredia. - Výskum a „rizikové“ demonštračné činnosti sa v tejto oblasti tešia podpore verejnosti, avšak v podobnej situácii je aj konkurencia v krajinách mimo EÚ. Životné prostredie v EÚ - Šiesty akčný plán pre životné prostredie zabezpečuje stabilný rámec politikám Spoločenstva v oblasti životného prostredia a integráciu týchto otázok do politík jednotlivých sektorov do roku 2012. Jeho štyri hlavné priority – zmena podnebia, biodiverzita, zdroje a životné prostredie a zdravie – budú vyžadovať opatrenia v dlhodobej perspektíve. Existujú aj oblasti, v ktorých sú potrebné krátkodobé opatrenia, keďže nečinnosť môže viesť k vyšším budúcim nákladom alebo k nezvratným škodám a premárneným príležitostiam pre cenovo efektívne riešenia. A v celosvetovom meradle - Komisia bude pokračovať v podpore medzinárodnej spolupráce pri snahe o trvalo udržateľný rozvoj, pričom kladie dôraz na riešenie celosvetových a cezhraničných problémov životného prostredia, zlepšovanie politiky EÚ v oblasti celosvetových otázok životného prostredia a zabezpečenie integrácie požiadaviek na životné prostredie do všetkých oblastí zahraničnej politiky vrátane bezpečnosti, rozvoja, obchodnej politiky a politiky susedských vzťahov. Nadchádzajúci rok - Komisia vyhlási v roku 2005 niekoľko dôležitých iniciatív v oblasti životného prostredia, ktoré budú tvarovať environmentálnu politiku EÚ niekoľko ďalších rokov: - Oznámenia o politike EÚ v otázkach podnebia po roku 2012 (vo februári 2005) a o ekonomických nástrojoch na riešenie dopadov zmien podnebia na letectvo - Oznámenie o politike v otázkach biodiverzity. - Tematické strategické dokumenty o kvalite vzduchu, o využívaní zdrojov a prevencii voči odpadu a jeho recyklovaní, o ochrane morského prostredia, používaní pesticídov, o ochrane mestského prostredia a o pôde. Zameranie na lepšiu implementáciu - V súčasnosti je rámec politiky v oblasti životného prostredia pevne stanovený a prijali sa viaceré dôležité právne akty v otázkach životného prostredia. Zatiaľ čo návrhy nových právnych predpisov budú vznikať podľa potreby, oveľa viac pozornosti treba venovať implementácii existujúcich politík a právnych predpisov. Ciele a záväzné pravidlá sa stanovili a odsúhlasili. Je na členských štátoch, aby tieto politiky vykonali a priniesli prospech celej spoločnosti. Komisia sa bude usilovať o ešte užšiu spoluprácu s členskými štátmi pri dosahovaní lepšej implementácie. Zameranie na ďalšie zlepšovanie politiky v oblasti životného prostredia - Politika v oblasti životného prostredia je čoraz viac založená na lepších poznatkoch a vede. Napriek tomu stále existujú značné prázdne miesta a neistoty v poznatkoch, ktoré vyžadujú nepretržité úsilie o rozvoj našej vedomostnej základne. Na vyplnenie týchto prázdnych miest je potrebné v členských štátoch, ako aj v EÚ ako celku vyvinúť veľké úsilie v oblasti výskumu a vývoja. Výskumné programy Spoločenstva by mali zvážiť neustále sa znižujúcu relatívnu prioritu výskumu v oblasti životného prostredia a energetiky. - Na základe moderných technológií by sa mal vypracovať efektívnejší a transparentnejší systém výmeny informácií v oblasti životného prostredia EÚ. Takýto systém by mal slúžiť potrebám na úrovni jednotlivých štátov i celej EÚ, ako aj potrebám všetkých občanov rozšírenej EÚ. Európska agentúra životného prostredia môže pri tom so svojimi ďalekosiahlymi sieťami zohrať užitočnú úlohu. - Komisia sa neustále snaží o zlepšenie spôsobu, akým sa navrhuje a vykonáva politika v oblasti životného prostredia. Využívanie hodnotenia dopadu a rozsiahlych konzultácií so zainteresovanými stranami je už dnes bežné. Tradičnejšie regulačné nástroje dopĺňajú trhové nástroje a iné prostriedky na vytvorenie čo najväčších príležitostí na úplnú a cenovo efektívnu implementáciu. V takýchto zmiešaných prístupoch treba pokračovať a ďalej ich rozvíjať na úrovni Spoločenstva ako aj členských štátov. Tematické strategické dokumenty na rok 2005 budú venovať osobitnú pozornosť prístupom k zvýšeniu podpory pre environmentálne inovácie, cenovú efektivitu a integráciu. - Proces zjednodušenia právnych predpisov by mal naďalej znižovať administratívnu záťaž, ktorá leží na verejnom sektore a spoločnostiach, pričom budú dodržané vysoké environmentálne normy a zaistená rovnosť príležitostí na vnútornom trhu. Je potrebné prijať opatrenia na úrovni Spoločenstva, ako aj členských štátov. Tematické strategické dokumenty na rok 2005 ponúkajú jedinečnú príležitosť dosiahnuť ďalší pokrok v zjednodušovaní právnych predpisov. Splnenie očakávaní občanov EÚ - Politika v oblasti životného prostredia je aj o kvalite života, ktorá priamo súvisí so životmi ľudí. Pravidelné celoeurópske prieskumy verejnej mienky ukazujú, že prevažná väčšina občanov EÚ požaduje, aby sa na životné prostredie kládol väčší dôraz, a očakáva rozhodnutia v prospech lepšej kvality životného prostredia a služieb na úrovni EÚ. Silná európska politika v oblasti životného prostredia je prioritou pre občanov EÚ a Európu im približuje. - Európa by mala reagovať na výzvu využívať environmentálne príležitosti a obmedzenia v rámci svojich politík rastu a vytvárania pracovných príležitostí. Je to dôležitá podmienka zlepšenia životných podmienok a spravodlivej budúcnosti. Európa dnes potrebuje konať - v Európe, ako aj vo svete. [1] KOM (2004)394 [2] SEC(2005)97.